Сенаторыр зеиншэхэм ялъогъуазэ
УФ-м и Федеральнэ Зэхуэсым ФедерацэмкIэ и Советым Къэбэрдей-Балъкъэр Республикэм къыбгъэдэкIыу хэт Бечелов Ильяс иджыблагъэ щыIащ сабий зеиншэхэмрэ адэ-анэхэм я нэIэ щIэмытыжу къэна сабийхэмрэ щапIыж интернату Бахъсэн районым хыхьэ Кременчуг-Константиновскэ къуажэм дэтым.
А IуэхущIапIэм иригъэкIуэкI лэжьыгъэм, сабийхэр зэрырагъаджэмрэ зэрапIымрэ сенаторыр, «Урысей зэкъуэт» партым, Урысейпсо сабий фондым и Къэбэрдей-Балъкъэр къудамэм, республикэм Егъэджэныгъэмрэ щIэныгъэмкIэ и министерствэм я лIыкIуэу абы щIыгъуахэр щыгъуазэ ищIащ интернатым и унафэщI Къунащ Арсен.
«Иджыпсту ди деж сабий 46-рэ щопсэури, зыхуей хуозэ, ди лэжьакIуэхэм гулъытэ хэха хуащI цIыкIухэм зегъэгъэпсэхуным, я узыншагъэр егъэфIэкIуэным», — жиIащ абы.
ЗэIущIэм къыщыщыпсалъэм Бечелов Ильяс къыхилъхьащ адэ-анэхэм зэрадэлажьэр ирагъэфIэкIуэну, апхуэдэу дэтхэнэ лъэпкъми я лIыкIуэхэм щIэблэр тэмэму гъэсэным теухуауэ епсэлъэну.
Сабий зеиншэхэр, адэ-анэхэм я нэIэ щIэмытыжу къэна сабийхэр щапIыж IуэхущIапIэхэм ядэIэпыкъуныр куэд щIауэ республикэм хабзэ щыхъуащ. Псалъэм папщIэ, «Урысей зэкъуэт» партым и щIыналъэ къудамэм и исполкомым и унафэщI Канунниковэ Татьянэ зэрыжиIамкIэ, партым и фракцэу Парламентым щыIэм хиубыдэ депутатхэм иджыблагъэ Саратов областым и сымаджэщхэм ящыщ зым щагъэхъужын папщIэ зы сабий ягъэкIуащ. Партым и лIыкIуэхэр щIэх-щIэхыурэ интернат еджапIэхэм макIуэ икIи ахъшэкIэ зыщIагъакъуэ.
Алокъуэ Аринэ.
